Protokoll

År 2026, den 2. november ble det forhandlet om revisjon av Overenskomst for ansatte i Norges Fiskarlag m/flere mellom Fiskarorganisasjonenes Arbeidsgiversammenslutning (FA) og Handel og Kontor i Norge (HK Norge).
Til stede
Fra FA:
Sverre Johansen, generalsekretær
Erling Holmeset, økonomisjef

Fra HK Norge:
Svein Harald Antonsen, leder avdeling 55 FFF
Heidi Rånes
Marianne Sandstad
Tor Bjørklund Larsen
Kjell Finvåg, administrasjonen HK Norge

Partene er etter forhandlinger enig om følgende:
Det gis et generelt tillegg på 4,4% med virkning fra 1. mai 2026 til alle som var ansatt pr. 1. mai 2026. Eksisterende lønnstabell justeres tilsvarende.
§ 5. Arbeidstidsregistrering

Nytt punkt 5.14
De lokale partene oppfordres til å drøfte rammene for bruk av teknologi som kan påvirke balansen mellom arbeid og fritid.
Tilgang til digitale systemer, meldingsplattformer og arbeidsverktøy som benyttes i arbeidet, innebærer ingen plikt til å være tilgjengelig utenfor arbeidstid.


14.	Pensjon
Tillegg til 3. avsnitt 
Arbeidsgiver skal sikre at den enkelte arbeidstaker er kjent med virksomhetens tjenestepensjonsordning, og informere om hvordan arbeidstakeren kan følge innbetalingene og grunnlaget for disse.

§ 21.6	Rednings- og beredskapstjeneste

Tilleggstekst: 
Det gis permisjon i inntil syv dager ved deltakelse i akuttinnsats etter anmodning fra nødetater eller offentlige myndigheter.

Endre nest siste avsnitt i § 21:
Permisjoner etter ovenstående regler er permisjoner for nødvendig tid, inntil 1 dags varighet, med unntak av pkt. 21.1, 21.6 og 21.9 som har egne bestemmelser, og betales med ordinær lønn.

§ 26.	Kompetanse
Nytt 5. avsnitt 
Kompetanseutvikling, opplæring og bruk av digitale systemer skal tilrettelegges slik at ansatte med funksjonsnedsettelser kan utføre arbeidet og delta i opplæring på like vilkår. Dette kan omfatte bruk av egnede hjelpemidler, alternative opplæringsformer og tilpasning av skriftlig dokumentasjon.
Endring i dagens 5. avsnitt
Organisasjonen dekker kostnadene ved interne og eksterne opplæringstiltak som den iverksetter. Opplæring og deltakelse i kompetansehevende kurs og konferanser som arbeidsgiver pålegger, gjennomføres i arbeidstiden. Ved pålagt deltakelse i kompetansehevende kurs og konferanser utenfor arbeidstid i organisasjonens/ bransjens regi, dekker organisasjonen reise- og oppholdskostnader samt ordinær lønn i selve kurs-/konferansetiden. 


§ 30 	Lønn under sykdom, foreldrepenger og pleiepenger
Nytt avsnitt i tillegg til eksisterende tekst.
Ved sykdom utbetales full lønn inntil 1 – ett – år.
Ved fravær hvor arbeidstaker har rett til foreldrepenger eller pleiepenger etter folketrygdloven, utbetaler arbeidsgiver full lønn under fraværet i inntil ett år. Dette gjelder også den delen av lønnen som overstiger beregningsgrunnlaget for ytelsen etter folketrygdloven. Arbeidsgiver krever refusjon fra NAV der det foreligger rett til refusjon.

Felles protokollmerknad:
Det nedsettes et partssammensatt utvalg bestående av to representanter fra hver av partene, som skal vurdere grunnlaget for eventuelle endringer i dagens ytelsespensjonsordning, både for yrkesaktive og pensjonister. 
Utvalget skal evaluere kostnadene knyttet til dagens ytelsesordning, kartlegge de økonomiske konsekvensene av eventuelle endringer, vurdere mulige kompensasjonsordninger og reguleringen av pensjoner under utbetaling. Utvalget skal også vurdere det rettslige grunnlaget for eventuelle endringer, herunder eventuelle individuelle rettigheter og rettslige begrensninger. Det innhentes bistand fra pensjonsleverandøren for aktuarberegninger for de berørte og hvordan tapet kan kompenseres. 
Frist for utvalget er 1. mars og eventuelle endringer gjennomføres i hht. overenskomstens § 14.


Svarfrist 16. november kl. 1500.

Trondheim 2. november 2026

Fiskarorganisasjonenes Arbeidsgiversammenslutning (FA ) 	HK Norge
Sverre Johansen 							Kjell Finvåg 



